**Predkladacia  správa**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení nariadenia vlády Slovenskej republiky č. 320/2012 Z. z. sa predkladá na základe Plánu legislatívnych úloh vlády Slovenskej republiky na rok 2013.

Účelom predloženého nariadenia vlády je ustanoviť odbornú spôsobilosť na výkon pracovných činností zubného asistenta v nadväznosti na doplnenie nového zdravotníckeho povolania v § 27 ods. 1 o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov jeho poslednou novelou a upraviť niektoré ustanovenia nariadenia vlády súvisiace s požiadavkami z praxe.

Návrh nariadenia vlády ustanovuje odbornú spôsobilosť na výkon pracovných činností v zdravotníckom povolaní zubný asistent, požiadavky na riadenie a organizáciu pri ochrane, podpore a rozvoji verejného zdravia v zdravotníckom povolaní lekár a riadenie a organizáciu laboratória úradu verejného zdravotníctva a regionálneho úradu verejného zdravotníctva v zdravotníckom povolaní lekár a zdravotnícky laborant.

Ďalej sa spresňujú ustanovenia týkajúce sa ďalšieho vzdelávania zdravotníckych pracovníkov. Ide najmä o zaraďovanie do špecializačného štúdia a certifikačnej prípravy, zmenu zaradenia do iného špecializačného odboru a zmenu vzdelávacej ustanovizne. Upravujú sa ustanovenia týkajúce sa možnosti započítavania časti už absolvovaného špecializačného štúdia v niektorom špecializačnom odbore do špecializačného odboru – tzv. subšpecializácie. Dopĺňa sa zoznam údajov, ktoré sa zaznamenávajú do indexu odbornosti a do záznamníka zdravotných výkonov zdravotníckeho pracovníka.

V prílohe č. 3 sa upravuje sústava špecializačných odborov a certifikovaných pracovných činností v zdravotníckych povolaniach verejný zdravotník, zdravotnícky laborant a laboratórny diagnostik, nakoľko doterajšia sústava bola z pohľadu aplikačnej praxe nevyhovujúca, čo viedlo k nejasnostiam a čiastočnému pozastaveniu ďalšieho vzdelávania v predmetných zdravotníckych povolaniach.

V návrhu nariadenia vlády sa dopĺňajú ustanovenia o odbornej spôsobilosti, ktorú získali zdravotnícki pracovníci podľa predchádzajúcich právnych predpisov, ich absencia spôsobovala problémy s preukazovaním odbornej spôsobilosti na výkon odborných pracovných činností, špecializovaných pracovných činností a certifikovaných pracovných činností a následne s registráciou zdravotníckych pracovníkov v príslušnej stavovskej organizácii.

Predložený návrh nariadenia vlády nemá zvýšené nároky na štátny rozpočet, nezakladá zvýšené nároky na rozpočet obcí a rozpočet vyšších územných celkov. Návrh nemá finančný dopad, ekonomický dopad, environmentálny dopad, sociálny dopad, ani dopad na podnikateľské prostredie a informatizáciu spoločnosti.

Predložený návrh nie je predmetom vnútrokomunitárneho pripomienkového konania.

Účinnosť nariadenia vlády sa navrhuje od 1. júla 2013 vzhľadom na ukončenie akademického roka a predpokladanú dĺžku legislatívneho procesu.

Návrh nariadenia vlády bol predmetom medzirezortného pripomienkového konania od 27.2. do 19.3.2013. Ani do času ukončenia prípravy materiálu na rokovanie Legislatívnej rady vlády Slovenskej republiky nezaslali pripomienky k návrhu nariadenia vlády pripomienkujúce orgány uvedené vo vyhodnotení pripomienkového konania.

Ministerstvo financií Slovenskej republiky zobralo na vedomie, že návrh nemá vplyv na rozpočet verejnej správy.

Návrh nariadenia vlády sa predkladá na rokovanie Legislatívnej rady vlády Slovenskej republiky bez rozporu.